# DVDStyler útmutató

Ez az útmutatás leírja a lépéseket, amik egy DVD létrehozásához szükségesek a DVDStyler használatával.

1. Új projekt indítása

   - Válassza az 'Új projekt létrehozása' opciót az üdvözlőablakban, vagy kattintson az [Új projekt] gombra ( ).

   - Adja meg a lemez címkéjét (csak számítógépen lesz látható).

   - Válassza ki a DVD kapacitását: 4.7 GB (egyrétegű DVD) vagy 8.5 GB (dupla rétegű DVD).

   - Válasszon képformátumot: PAL a javasolt, kivéve Észak-Amerika országait és Japánt, ahol viszont NTSC a megfelelő.

   - Ezután kattintson a [Rendben] gombra.

   - Végül beírhatja a DVD menü főcímét és választhat egy sablont.

2. Filmek hozzáadása

   - Kattintson a főablak baloldalán található [Fájlböngésző] fülre.

   - Keresse meg és jelölje ki a filmeket tartalmazó mappát. Az egyes filmek bélyegképe a mappastruktúrát ábrázoló fától jobbra fog megjelenni.

   - Helyezze a szokásos "fogd-és-húzd" módszerrel a kiszemelt filmeket a főablak alján lévő címtár kezelőbe (egér bal-gomb lenyomása, tartása, majd egér mozgatása).

   - A fájlbetöltő ablak ( ) segítségével, vagy bármely fájlkezelőből (pl. Windows Explorer) áthúzva ugyanúgy hozzáadhat filmeket.

   A DVD-n még rendelkezésre álló hely a főablak alján látható információs sávban olvasható.

   Egyetlen egyrétegű DVD (4.7 GB) akár 126 percnyi filmanyagot is képes tárolni jó minőségben (bitsebesség ≥ 4.5 MB/s). Új projekt készítésekor, 'Automata' képminőség választása esetén van mód a 126 percet meghaladó anyag hozzáadására is, de a képminőség ebben az esetben automatikusan csökken.

3. DVD menü tervezése (opcionális)

   - Kattintson a főablak baloldalán található [Hátterek] fülre. Dupla-kattintással válasszon háttérképet a DVD menühöz a képeket tartalmazó panelról.

     Saját háttérkép is választható a DVD menühöz: kattintson a [Fájlböngésző] fülre, nyissa meg a képeit tartalmazó mappát, majd dupla-kattintással válassza ki a megfelelő képet.

   - Menü főcím hozzáadása: jobb-kattintás a menüszerkesztő ablakban, válassza a 'Hozzáadás' > 'Szöveg' menüpontot, majd írja be a címet. A betűtípus és -méret a szövegjellemzők ablakban módosítható, ami a szövegre történő dupla-kattintás után jelenik meg.

   - Kattintson a főablak baloldalán található [Gombok] fülre. A szokásos "fogd-és-húzd" módszerrel helyezzen egy gombot a menüszerkesztő ablakba (egér bal-gomb lenyomása, tartása, majd egér mozgatása).

   - A gomb jellemzőinek (művelet, felirat, szín, betűtípus, stb.) módosításához kattintson duplán a gombra a menüszerkesztő ablakban, majd változtassa meg a kívánt tulajdonságokat. Ha kész, kattintson a [Rendben] gombra, hogy visszatérjen a szerkesztéshez.

4. Projekt mentése

   - A DVD összeállítása ezzel el is készült. Kattintson a [Mentés] gombra ( ) a projekt mentéséhez.

5. DVD lemez írása

   - Kattintson az [Írás] gombra ( ).

   - Ha szeretné még írás előtt megtekinteni a kész DVD-t, kérem jelölje be az 'előnézet' opciót.

   - Helyezzen be egy üres lemezt, válassza ki a megfelelő eszközt, majd kattintson az [Indítás] gombra.

     Ha be volt jelölve az 'előnézet' opció, a DVD elkészítése után (de még írás előtt) elindul az előzetes.

   Figyelem: a DVD készítése akár több órát is igénybe vehet.